Firda vidaregåande skule i Gloppen i Sogn og Fjordane er tildelt Dronning Sonjas skolepris for likeverd og inkludering. Dermed får skolen snart kongelig besøk.
– Firda vidaregåande skule skiller seg ut med en gjennomtenkt tilnærming til inkludering og relasjonsbygging gjennom sitt langvarige arbeid for å se helheten rundt elevene, sier juryleder Inga Bostad, direktør ved Norsk senter for menneskerettigheter, i en pressemelding.
Prisen deles i år ut for tolvte gang, og 15 skoler var nominert i år. Prisen består av 250.000 kroner, et diplom og et kunstverk som dronningen selv står bak.
Dronning Sonja vil selv dele ut prisen på skolen 28. november.